text: «Or t'en va, sire, jou te commant a Dé,
   Quant autrement ne te puis retorner.
   Cil ert dolans qui t’avoit engenré,
   Si iert ta mére qui te porta en lés.
   Et jou meisme qui sui en veveé.
   Hui verrai noeces a grant duel desevrer.»
   Il se signa, si le commande a Dé.
   Ele l'apèle doucement et souef.
   «Sire», dit ele, «jou te commant a Dé.
   Con faitement m'en porrai consirer?
   S'a ten consel le peusse trouver,
   Qu'ensemble toi me laissaisses aler,
   Ja me veroies gentement conreer,
   Tondre mes crins, un capel afubler,
   Et prendre escerpe et un bourdon ferré;
   Servirai toi de tes dras relaver.
   Ne ja luxure ne m’ verras demener,
   Ne adultére, ne autre puteé.»
   «Non ferai, bele, ains te commant a Dé,
   PageV01P231
   Le glorious qui pour nous fu penés
   En sainte crois, pour son pule sauver.»
   Ele commence grant duel a demener.
   Il vint a l'uis, sel deffrema souef;
   A mienuit s’enfuit de la cité,
   Si que ses pére et sa mére ne l’set,
   Ne li serjant qui l'orent a garder.
   De c'est moult liés, s'en loe Damedé,
   Que la pucele l'en a congié douné.
   Quant il fu jors et solaus fu levés.
   Descent un val, s'a un tertre monté
   A quatre liues de Roume la cité;
   Regarde Rome et en lonc et en lé.
   Envers le ciel en a son vis torné,
   Estroitemenl a Jesu reclamé.
   Que la pucele dont issi a esré
   Doinst en cest siécle tel vie demener.
   Que l'ame en soit el saint regne de Dé;
   Puis se li est de son pére membré
   Et de sa mére : si commence a plourer.
   Par lui meisme s'en est reconforté.
   Droit en la mer en aquelt son esrer.
   Preste est la nés u il porra entrer:
   Donne son pris, si est tous seus entrés.
   Drecent lor sigle, laissent courre par mer.
   En Jersalem les conduist Damedés :
   Sains Alessins est issus de la nef.
  